《答沈休翁所问因成赠章》
明代·徐祯卿

六龄识姓字，十岁弄歌章。十二失慈母，嬉戏道路傍。

十七学干禄，跅𧿇空徬徨。幸逢黄河清，昭映白日光。

圣心勤草莱，猋逐云罗翔。谬以跌宕资，寘之枳棘场。

虽有鲁连节，濩落无所将。揣摩笑苏秦，况乃章句行。

不见樊笼羽，冥心在八荒。飘飖碧云绪，梦寐嵩山阳。

饮水心自足，怀哉桂树芳。朅来荆巫渚，傲然称楚狂。

夫子挺乔岳，时人呼凤凰。一隐不世见，邻父徒窥墙。

而我爱逸调，谈笑登其堂。永符金龟契，豁以岁年忘。

予今入衡山，访道蹑飞梁。倘遇洪崖子，遥传紫汞方。

与君变白发，携手共徜徉。

作者简介：徐祯卿（1479－1511）字昌谷，一字昌国，汉族，吴县（今江苏苏州）人，祖籍常熟梅李镇，后迁居吴县。明代文学家，被人称为“吴中诗冠”，是吴中四才子（亦称江南四大才子）之一。因“文章江左家家玉，烟月扬州树树花”之绝句而为人称誉。